Politiet bruger for mange ressourcer på at finde hamp i Thy-lejren, mener nordjysk folketíngsmedlem

- Politiet har tilsyneladende uanede ressourcer, når det drejer sig om razziaer mod hampedyrkning i Thy-lejren og efterfølgende destruktion af hampen. Det virker grotesk i en situation, hvor politiet ofte afviser, at gennemføre det mest simle opklaringsarbejde i forbindelse med tyverier, siger det nordjyske folketingsmedlem Per Clausen, Enhedslisten. - Jeg vil bede justitsministeren om en redegørelse for politiets samlede ressourceforbrug i forbindelse med årets razziaer mod hampedyrkning i Thy-lejren. Pressen har omtalt to natlige razziaer mod lejren i år med indsats af et større antal politibetjente. Jeg mener, det er en helt vanvittig anvendelse af politiets ressourcer og vil derfor også have ministeren til at svare på, om hun mener, denne prioritering af politiets ressourcer er fornuftig, siger Per Clausen. Han stiller et såkaldt paragraf 20-spørgsmål til justitsminister Lene Espersen.